Oënskynlike misdaadnes in Westbury oopgekrap | Netwerk24
Oënskynlike misdaadnes in Westbury oopgekrap
Deur Ischke de Jager 11 Oktober 2018 16:42
Dit blyk dat die polisie 'n oënskynlike misdaadnes oopgekrap het in Westbury nadat onder andere ook twee polisiebeamptes in hegtenis geneem is.
Ao. Wynand Steyn (45) en sers. Tom Keet (42) is Woensdagaand weens dwarsboming van die gereg in hegtenis geneem.
Hulle het na bewering belangrike bewyse versteek toe hulle eerste op die toneel van die moord op Bradley Sauls (21) in dié geweldgeteisterde buurt opgedaag het, sê brig. Vishnu Naidoo, 'n polisiewoordvoerder.
Vier ander verdagtes is Vrydag en nog een Woensdagoggend in verband met die moord in hegtenis geneem. 'n Vuurwapen en dwelms is na bewering by hulle gekry.
Naidoo sê meer inhegtenisnemings kan moontlik volg.
Sauls is in Julie vanjaar vermoor nadat hy daarvan beskuldig was dat hy die seun van een van die verdagtes vermoor het, sê brig. Mathapelo Peters, Gautengse polisiewoordvoerder.
Die multidissiplinêre taakspan van die polisie in Westbury ondersoek die saak.
Bheki Cele, minister van polisie, en genl. Khehla Sitole, kommissaris van polisie, het opdrag gegee dat die taakspan aangestel word. Dit was in reaksie op die geweld wat in die buurt uitgebreek het omdat inwoners keelvol vir die dwelmhandel, korrupsie en misdaad is.
Inwoners kla ook dat lede van die polisie by die misdade betrokke is.
Sedertdien is talle lede van die polisie in Westbury ontplooi.
Die vier verdagtes wat Vrydag in hegtenis geneem is, is Taiton Palmer, Dennis Oliphant, Desmond Oliphant en Keenan Ebrahim. Hulle het Maandag in die hof verskyn en sal tot hul volgende verskyning Donderdag in aanhouding bly. Al sewe die verdagtes sal na verwagting Donderdag saam verskyn.